
REFERAT
privind aprobarea ”Studiului de reglementare instalaţii electrice existente în raport cu extinderea reţelei de troleibuz Timişoara – Ghiroda”
Obiectivul de investiţii „Extindere reţea troleibuz Ghiroda (Accesibilizarea zonei prin extinderea reţelei de troleibuze Timişoara – Ghiroda)”, cod SMIS 48121, este inclus în cadrul poiectelor prioritare pentru atragerea de finanţare nerambursabilă din fonduri structurale în cadrul Programului Operaţional Regional 2007-2013, Axa prioritară 1. - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. – „Planuri integrate de dezvoltare urbană”, Sub-domeniul: „Poli de creştere.

Instituţia noastră a solicitat SC Enel Distribuţie Banat SA reglementarea reţelelor electrice în raport cu reţeaua de troleibuz Timişoara- Ghiroda realizată conform proiectului „Extindere reţea troleibuz Ghiroda (Accesibilizarea zonei prin extinderea reţelei de troleibuze Timişoara – Ghiroda)”.
În urma analizării solicitării noastre SC Enel Distribuţie Banat SA a constatat că reţeaua de troleibuz Timişoara – Ghiroda afectează următoarele instalaţii electrice: LEA 20kV din staţia 110/20kV Pădurea Verde (toate racordurile din această staţie nu au gabarit faţă de firul de contact al troleibuzului); LEA 20kV din staţia 110/20 kV Pădurea Verde (staţia de redresare aferentă proiectului afectează racordul); LEA 0,4 kV (toate instalaţiile nu au gabarit faţă de firul de contact al troleibuzului). Astfel, este necesară reglementarea acestor reţele electrice prin eliberarea amplasamentului.
Sursa de finanţare: Bugetul local capitolul Cap 70.02.06 – Iluminat public şi electrificări rurale, Cap. B Lucrări noi.

În vederea realizării investiţiei este necesară aprobarea Studiului de reglementare instalaţii electrice existente în raport cu extinderea reţelei de troleibuz Timişoara – Ghiroda emis de către SC Enel Distribuţie Banat SA.

Din experientele noastre de până acum toate lucrările realizate în colaborare cu SC Enel Distribuţie Banat SA au termen de finalizare anul 2016. Având în vedere faptul că lucrările aferente proiectului „Extindere reţea troleibuz Ghiroda (Accesibilizarea zonei prin extinderea reţelei de troleibuze Timişoara – Ghiroda)” vor fi finalizate la începutul lunii septembrie din anul 2015, este necesar ca lucrările de reglementare a instalaţiilor electrice să fie finalizate în aceeaşi perioadă.
Valoarea totală a investiţiei ”Studiu de reglementare instalaţii electrice existente în raport cu extinderea reţelei de troleibuz Timişoara – Ghiroda”, este estimată la 430.271,86 lei fără TVA,  respectiv 96.290 Euro  fără TVA (1 euro =4,4685  lei la data de 01.07.2015). 
Având în vedere cele prezentate propunem aprobarea şi realizarea investiţiei ”Studiul de reglementare instalaţii electrice existente în raport cu extinderea reţelei de troleibuz Timişoara – Ghiroda”, emis de către SC Enel Distribuţie Banat SA.      

Având în vedere că lucrările la proiectul „Extindere reţea troleibuz Ghiroda (Accesibilizarea zonei prin extinderea reţelei de troleibuze Timişoara – Ghiroda)”, finanţat din  fonduri europene prin Programul Operaţional regional 2007-2013, sunt în curs de finalizare, este necesară achiziţia şi execuţia urgentă a lucrărilor pentru reglementarea reţelelor electrice în raport cu reţeaua de troleibuz Timişoara - Ghiroda.

